CELEX: 
Language: mt
Date: 2020-12-02 00:00:00
Title: REGOLAMENT TA’ IMPLIMENTAZZJONI TAL-KUMMISSJONI (UE) .../... li jemenda r-Regolament ta’ Implimentazzjoni tal-Kummissjoni (UE) 2017/2468 tal-20 ta’ Diċembru 2017 li jistabbilixxi rekwiżiti amministrattivi u xjentifiċi li jikkonċernaw ikel tradizzjonali minn pajjiżi terzi skont ir-Regolament (UE) 2015/2283 tal-Parlament Ewropew u l-Kunsill dwar ikel ġdid

REGOLAMENT TA’ IMPLIMENTAZZJONI TAL-KUMMISSJONI (UE) .../...
            
            
               ta’ 2.12.2020
            
            
               li jemenda r-Regolament ta’ Implimentazzjoni tal-Kummissjoni (UE) 2017/2468 tal-20 ta’ Diċembru 2017 li jistabbilixxi rekwiżiti amministrattivi u xjentifiċi li jikkonċernaw ikel tradizzjonali minn pajjiżi terzi skont ir-Regolament (UE) 2015/2283 tal-Parlament Ewropew u l-Kunsill dwar ikel ġdid
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2015/2283 tal-Parlament Ewropew u tal-Kunsill tal-25 ta’ Novembru 2015 dwar ikel ġdid, li jemenda r-Regolament (UE) Nru 1169/2011 tal-Parlament Ewropew u tal-Kunsill u li jħassar ir-Regolament (KE) Nru 258/97 tal-Parlament Ewropew u tal-Kunsill u r-Regolament tal-Kummissjoni (KE) Nru 1852/2001
                  1
               , u b’mod partikolari l-Artikolu 20 u l-Artikolu 35(3) tiegħu,
            
            
               Billi:
            
            
               (1)Ir-Regolament (UE) 2015/2283 jistabbilixxi regoli għat-tqegħid fis-suq u għall-użu ta’ ikel ġdid fl-Unjoni.
            
            
               (2)Ir-Regolament ta’ Implimentazzjoni tal-Kummissjoni (UE) 2017/2468
                  2
                jistabbilixxi rekwiżiti amministrattivi u xjentifiċi dwar ikel tradizzjonali minn pajjiżi terzi.
            
            
               (3)Ir-Regolament (UE) 2019/1381 tal-Parlament Ewropew u tal-Kunsill
                  3
                emenda r-Regolament (KE) Nru 178/2002
                  4
                tal-Parlament Ewropew u tal-Kunsill u r-Regolament (UE) 2015/2283. Dawk l-emendi għandhom l-għan li jsaħħu t-trasparenza u s-sostenibbiltà tal-valutazzjoni tar-riskju tal-UE fl-oqsma kollha tal-katina alimentari li fihom l-Awtorità Ewropea dwar is-Sigurtà fl-Ikel (“l-Awtorità”) tagħti valutazzjoni xjentifika tar-riskju, inkluż fil-qasam tal-ikel tradizzjonali minn pajjiżi terzi.
            
            
               (4)Fir-rigward tat-tqegħid fis-suq ta’ ikel tradizzjonali minn pajjiżi terzi, l-emendi għar-Regolament (KE) Nru 178/2002 introduċew dispożizzjonijiet ġodda dwar, fost kwistjonijiet oħra: pariri ġenerali ta’ qabel is-sottomissjoni mill-persunal tal-Awtorità wara talba ta’ applikant jew notifikant potenzjali u l-obbligu li jinnotifika l-istudji kkummissjonati jew imwettqa minn operaturi tan-negozju biex jappoġġaw applikazzjoni jew notifika u l-konsegwenzi tan-nuqqas ta’ konformità ma’ dak l-obbligu. Iddaħħlu wkoll dispożizzjonijiet dwar id-divulgazzjoni pubblika mill-Awtorità tad-data xjentifika, tal-istudji u ta’ informazzjoni oħra kollha li jappoġġaw l-applikazzjonijiet, bl-eċċezzjoni ta’ informazzjoni kunfidenzjali, minn kmieni fil-proċess tal-valutazzjoni tar-riskju, segwita minn konsultazzjoni ma’ partijiet terzi. L-emendi jistabbilixxu wkoll rekwiżiti proċedurali speċifiċi għas-sottomissjoni ta’ talbiet ta’ kunfidenzjalità u l-valutazzjoni tagħhom mill-Awtorità fir-rigward tal-informazzjoni sottomessa minn applikant, fil-każ li l-Kummissjoni titlob l-opinjoni tal-Awtorità. 
            
            
               (5)Ir-Regolament (UE) 2019/1381 emenda wkoll ir-Regolament (UE) 2015/2283 biex jipprevedi d-divulgazzjoni pubblika mill-Awtorità ta’ notifiki fil-każ li din tressaq oġġezzjonijiet ta’ sikurezza debitament motivati kif ukoll biex tinkludi dispożizzjonijiet li jiżguraw konsistenza mal-adattamenti tar-Regolament (KE) Nru 178/2002 u billi jitqiesu l-ispeċifiċitajiet settorjali fir-rigward tal-informazzjoni kunfidenzjali.
            
            
               (6)Minħabba l-ambitu u l-applikazzjoni ta’ dawk l-emendi kollha, jenħtieġ li r-Regolament ta’ Implimentazzjoni (UE) 2017/2468 jiġi aġġustat biex jakkomoda l-bidliet fir-rigward tal-kontenut, tal-abbozzar u tal-preżentazzjoni tan-notifiki u l-applikazzjonijiet imsemmija fl-Artikoli 14 u 16 tar-Regolament (UE) 2015/2283, tal-arranġamenti għall-verifika tal-validità tan-notifiki u tal-applikazzjonijiet u l-informazzjoni li għandha tiġi inkluża fl-opinjoni tal-Awtorità. B’mod partikolari, jenħtieġ li r-Regolament ta’ Implimentazzjoni (UE) 2017/2468 jagħmel referenza għall-formati standard tad-data u li jesiġi li l-applikazzjonijiet jipprovdu informazzjoni li turi l-konformità mar-rekwiżit ta’ notifika stabbilit fl-Artikolu 32b tar-Regolament (KE) Nru 178/2002. Jenħtieġ li jiċċara wkoll li l-valutazzjoni tal-konformità mar-rekwiżit ta’ notifika tifforma parti mill-verifika tal-validità ta’ applikazzjoni. 
            
            
               (7)Barra minn hekk, meta jitqies il-fatt li l-Awtorità hija responsabbli mill-ġestjoni tal-bażi tad-data tal-istudji f’konformità mal-Artikolu 32b tar-Regolament (KE) Nru 178/2002, jenħtieġ li jkun possibbli għall-Kummissjoni li tikkonsulta lill-Awtorità bħala parti mill-verifika tal-validità tan-notifiki u tal-applikazzjonijiet, b’mod partikolari bil-ħsieb li jiġi aċċertat li n-notifika jew l-applikazzjoni tissodisfa r-rekwiżiti rilevanti li huma stabbiliti f’dak l-Artikolu.
            
            
               (8)Meta jsiru konsultazzjonijiet pubbliċi matul il-valutazzjoni tar-riskju f’konformità mal-Artikolu 32c(2) tar-Regolament (KE) Nru 178/2002, jenħtieġ li l-opinjoni tal-Awtorità tinkludi wkoll ir-riżultati ta’ dawk il-konsultazzjonijiet skont ir-rekwiżiti ta’ trasparenza li għalihom hija soġġetta l-Awtorità.
            
            
               (9)Jenħtieġ li dan ir-Regolament japplika mis-27 ta’ Marzu 2021 u li japplika għan-notifiki u għall-applikazzjonijiet imressqa minn dik id-data, li hija d-data tal-applikazzjoni tar-Regolament (UE) 2019/1381.
            
            
               (10)Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf, 
            
            
               ADOTTAT DAN IR-REGOLAMENT:
            
         
         
            
               Artikolu 1
            
            
               Emendi għar-Regolament ta’ Implimentazzjoni tal-Kummissjoni (UE) 2017/2468
            
            
               Ir-Regolament ta’ Implimentazzjoni (UE) 2017/2468 huwa emendat kif ġej:
            
            
               (1)L-Artikolu 3 huwa emendat kif ġej:
            
            
               (a)il-paragrafu 1 huwa sostitwit b’dan li ġej:
            
            
               “1.Notifika għandha tikkonsisti minn dan li ġej:
            
            
               (a)ittra ta’ akkumpanjament;
            
            
               (b)dossier tekniku;
            
            
               (c)sommarju tad-dossier.
            
            
               Qabel l-adozzjoni ta’ formati standard tad-data skont l-Artikolu 39f tar-Regolament (KE) Nru 178/2002, in-notifika għandha tiġi sottomessa permezz tas-sistema ta’ sottomissjoni elettronika pprovduta mill-Kummissjoni, f’format elettroniku li jippermetti t-tniżżil, l-istampar u t-tiftix ta’ dokumenti. Wara l-adozzjoni ta’ formati standard tad-data skont l-Artikolu 39f tar-Regolament (KE) Nru 178/2002, l-applikazzjoni għandha tiġi sottomessa permezz tas-sistema ta’ sottomissjoni elettronika pprovduta mill-Kummissjoni f’konformità ma’ dawk il-formati standard tad-data.”;
            
            
               (b)il-paragrafu 5 huwa sostitwit b’dan li ġej:
            
            
               “5.Is-sommarju tad-dossier imsemmi fil-paragrafu 1(c) għandu jipprovdi evidenza li l-użu ta’ ikel tradizzjonali minn pajjiż terz huwa konformi mal-kundizzjonijiet stabbiliti fl-Artikolu 7 tar-Regolament (UE) 2015/2283. Is-sommarju tad-dossier ma għandu jkun fih l-ebda informazzjoni soġġetta għal talba għal trattament kunfidenzjali skont l-Artikolu 23 tar-Regolament (UE) 2015/2283 u skont l-Artikolu 39a tar-Regolament (KE) Nru 178/2002.”;
            
            
               (2)L-Artikolu 4 huwa emendat kif ġej:
            
            
               (a)il-paragrafu 1 huwa sostitwit b’dan li ġej:
            
            
               “1.Applikazzjoni għandha tikkonsisti minn dan li ġej:
            
            
               (a)ittra ta’ akkumpanjament;
            
            
               (b)dossier tekniku;
            
            
               (c)sommarju tad-dossier.
            
            
               (d)oġġezzjonijiet tas-sikurezza debitament motivati msemmija fl-Artikolu 15(2) tar-Regolament (UE) 2015/2283;
            
            
               (e)ir-risposta tal-applikant għall-oġġezzjonijiet tas-sikurezza debitament motivati.
            
         
         
            
               Qabel l-adozzjoni ta’ formati standard tad-data skont l-Artikolu 39f tar-Regolament (KE) Nru 178/2002, l-applikazzjoni għandha tiġi ppreżentata permezz tas-sistema ta’ sottomissjoni elettronika pprovduta mill-Kummissjoni, f’format elettroniku li jippermetti t-tniżżil, l-istampar u t-tiftix ta’ dokumenti. Wara l-adozzjoni ta’ formati standard tad-data skont l-Artikolu 39f tar-Regolament (KE) Nru 178/2002, l-applikazzjoni għandha tiġi sottomessa permezz tas-sistema ta’ sottomissjoni elettronika pprovduta mill-Kummissjoni f’konformità ma’ dawk il-formati standard tad-data.”;
            
            
               (b)il-paragrafu 5 huwa sostitwit b’dan li ġej:
            
            
               “5.Is-sommarju tad-dossier imsemmi fil-paragrafu 1(c) għandu jipprovdi evidenza li l-użu ta’ ikel tradizzjonali minn pajjiż terz huwa konformi mal-kundizzjonijiet stabbiliti fl-Artikolu 7 tar-Regolament (UE) 2015/2283. Is-sommarju tad-dossier ma għandu jkun fih l-ebda informazzjoni soġġetta għal talba għal trattament kunfidenzjali skont l-Artikolu 23 tar-Regolament (UE) 2015/2283 u skont l-Artikolu 39a tar-Regolament (KE) Nru 178/2002.”;
            
            
               (3)L-Artikolu 5 huwa emendat kif ġej:
            
            
               (a)il-punt (e) huwa sostitwit b’dan li ġej:
            
            
               “(e)meta l-applikant jissottometti, f’konformità mal-Artikolu 23 tar-Regolament (UE) 2015/2283, talba biex ċerti partijiet tal-informazzjoni tad-dossier, inkluż informazzjoni supplimentari, jiġu ttrattati bħala kunfidenzjali, lista tal-partijiet li għandhom jiġu ttrattati bħala kunfidenzjali akkumpanjata minn ġustifikazzjoni verifikabbli li turi kif id-divulgazzjoni ta’ tali informazzjoni tista’ potenzjalment tagħmel ħsara sinifikanti għall-interess tal-applikant fi grad sinifikanti;”;
            
            
               (b)jiżdied il-punt (f):
            
            
               ‘(f)lista tal-istudji sottomessi biex jappoġġaw in-notifika jew l-applikazzjoni, inkluż informazzjoni li turi konformità mal-Artikolu 32b tar-Regolament (KE) Nru 178/2002.”;
            
            
               (4)L-Artikolu 7 huwa sostitwit b’dan li ġej:
            
            
               “Artikolu 7
            
            
               Verifika tal-validità ta’ notifika
            
            
               1.Mal-wasla ta’ notifika ta’ ikel tradizzjonali minn pajjiż terz, il-Kummissjoni għandha bla dewmien tivverifika jekk l-ikel ikkonċernat jaqax fil-kamp ta’ applikazzjoni tar-Regolament(UE) 2015/2283 u jekk in-notifika tissodisfax ir-rekwiżiti stipulati fl-Artikoli 3, 5 u 6 ta’ dan ir-Regolament u fl-Artikolu 32b tar-Regolament (KE) Nru 178/2002.
            
            
               2.Il-Kummissjoni tista’ tikkonsulta lill-Istati Membri u lill-Awtorità dwar jekk in-notifika tissodisfax ir-rekwiżiti msemmija fil-paragrafu 1. L-Istati Membri u l-Awtorità għandhom jipprovdu l-fehmiet tagħhom lill-Kummissjoni fi żmien 30 jum tax-xogħol.
            
            
               3.Il-Kummissjoni tista’ titlob aktar informazzjoni mingħand l-applikant fir-rigward tal-validità tan-notifika u tgħarraf lill-applikant dwar il-perjodu li fih dik l-informazzjoni għandha tiġi pprovduta.
            
            
               4.B’deroga mill-paragrafu 1 ta’ dan l-Artikolu, u mingħajr preġudizzju għall-Artikolu 14 tar-Regolament (UE) 2015/2283 u għall-Artikolu 32b(4) u (5) tar-Regolament (KE) 178/2002, notifika tista’ titqies valida anki jekk ma jkunx fiha l-elementi kollha meħtieġa skont l-Artikoli 3, 5 u 6 ta’ dan ir-Regolament, dment li l-applikant ikun ressaq ġustifikazzjoni verifikabbli għal kull element nieqes.
            
            
               5.Il-Kummisjoni għandha tgħarraf lill-applikant, lill-Istati Membri u lill-Awtorità dwar jekk in-notifika tqisitx valida jew le. Jekk in-notifika ma tqisitx valida, il-Kummissjoni għandha tindika r-raġunijiet għal dik il-konklużjoni.”;
            
            
               (5)L-Artikolu 8 huwa sostitwit b’dan li ġej:
            
            
               “Artikolu 8
            
            
               Verifika tal-validità ta’ applikazzjoni
            
            
               1.Mal-wasla ta’ applikazzjoni għall-awtorizzazzjoni ta’ ikel tradizzjonali minn pajjiż terz, il-Kummissjoni għandha bla dewmien tivverifika jekk l-applikazzjoni tissodisfax ir-rekwiżiti tal-Artikoli minn 4 sa 6 ta’ dan ir-Regolament u tal-Artikolu 32b tar-Regolament (KE) Nru 178/2002.
            
         
         
            
               2.Il-Kummissjoni tista’ tikkonsulta lill-Awtorità dwar jekk l-applikazzjoni tissodisfax ir-rekwiżiti msemmija fil-paragrafu 1. L-awtorità għandha tipprovdi l-fehmiet tagħha lill-Kummissjoni fi żmien 30 jum tax-xogħol.
            
            
               3.Il-Kummissjoni tista’ titlob aktar informazzjoni mingħand l-applikant fi kwistjonijiet dwar il-validità tal-applikazzjoni u tgħarraf lill-applikant dwar il-perjodu li fih dik l-informazzjoni għandha tiġi pprovduta.
            
            
               4.B’deroga mill-paragrafu 1 ta’ dan l-Artikolu u mingħajr preġudizzju għall-Artikolu 16 tar-Regolament (UE) 2015/2283 u għall-Artikolu 32b(4) u (5) tar-Regolament (KE) 178/2002, applikazzjoni tista’ titqies valida anki jekk ma jkunx fiha l-elementi kollha rekwiżiti skont l-Artikoli minn 4 sa 6 ta’ dan ir-Regolament, dment li l-applikant ikun ressaq ġustifikazzjoni verifikabbli għal kull element nieqes. 
            
            
               5.Il-Kummisjoni għandha tgħarraf lill-applikant, lill-Istati Membri u lill-Awtorità dwar jekk l-applikazzjoni tqisitx valida jew le. Jekk l-applikazzjoni ma tqisitx valida, il-Kummissjoni għandha tindika r-raġunijiet għal dik il-konklużjoni.”;
            
            
               (6)L-Artikolu 10 huwa emendat kif ġej:
            
            
               jiżdied il-punt (e):
            
            
               “(e)ir-riżultati tal-konsultazzjonijiet imwettqa matul il-proċess tal-valutazzjoni tar-riskju skont l-Artikolu 32c(2) tar-Regolament (KE) Nru 178/2002.”
            
            
               (7)L-Annessi I u II huma sostitwiti f’konformità mal-Anness ta’ dan ir-Regolament;
            
            
               (8)Jitħassar l-Anness III.
            
            
               Artikolu 2
            
            
               Dħul fis-seħħ u applikazzjoni
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mis-27 ta’ Marzu 2021 u għan-notifiki u għall-applikazzjonijiet li jiġu sottomessi lill-Kummissjoni minn dik id-data.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 2.12.2020
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
               
            
         
         
            
                  
                     (1)
                  
                        ĠU L 327, 11.12.2015, p. 1.
               
               
                  
                     (2)
                  
                        Ir-Regolament ta’ Implimentazzjoni tal-Kummissjoni (UE) 2017/2468 tal-20 ta’ Diċembru 2017 li jistabbilixxi rekwiżiti amministrattivi u xjentifiċi li jikkonċernaw ikel tradizzjonali minn pajjiżi terzi skont ir-Regolament (UE) 2015/2283 tal-Parlament Ewropew u l-Kunsill dwar ikel ġdid (ĠU L 351, 30.12.2017, p. 55).
               
               
                  
                     (3)
                  
                        Ir-Regolament (UE) 2019/1381 tal-Parlament Ewropew u tal-Kunsill tal-20 ta' Ġunju 2019 dwar it-trasparenza u s-sostenibbiltà tal-valutazzjoni tar-riskju tal-UE fil-katina alimentari u li jemenda r-Regolament (KE) Nru 178/2002, (KE) Nru 1829/2003, (KE) Nru 1831/2003, (KE) Nru 2065/2003, (KE) Nru 1935/2004, (KE) Nru 1331/2008, (KE) Nru 1107/2009, (UE) 2015/2283 u d-Direttiva 2001/18/KE (ĠU L 231, 6.9.2019, p. 1). 
               
               
                  
                     (4)
                  
                        Ir-Regolament tal-Parlament Ewropew u tal-Kunsill (KE) Nru 178/2002 tat-28 ta’ Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta’ sigurtà tal-ikel (ĠU L 31, 1.2.2002, p. 1). 
               
            
      
    ---documentbreak--- 
      
         
         
            
               MT
            
            
            
               ANNESS 
            
            
            
               L-Annessi I u II tar-Regolament (UE) 2017/2468 huma sostitwiti kif ġej:
            
            
               (1)L-Anness I huwa sostitwit b’dan li ġej:
            
            
            
               “ANNESS I
            
            
               Mudell tal-ittra li takkumpanja notifika dwar ikel tradizzjonali minn pajjiż terz f’konformità mal-Artikolu 14 tar-Regolament (UE) 2015/2283
            
            
               IL-KUMMISSJONI EWROPEA
            
            
               Direttorat Ġenerali
            
            
               Direttorat
            
            
               Unità
            
            
               Data: …
            
            
               Suġġett: Notifika dwar ikel tradizzjonali minn pajjiż terz f’konformità mar-Regolament (UE) 2015/2283
            
            
               (Jekk jogħġbok indika b’mod ċar billi timmarka waħda mill-kaxxi)
            
            
               ☐Notifika għal awtorizzazzjoni ta’ ikel tradizzjonali ġdid.
            
            
               ☐Notifika għaż-żieda, għat-tneħħija jew għall-modifika tal-kundizzjonijiet tal-użu ta’ ikel tradizzjonali diġà awtorizzat. Jekk jogħġbok ipprovdi referenza għal dik in-notifika.
            
            
               ☐Notifika għaż-żieda, għat-tneħħija jew għall-modifika tal-ispeċifikazzjonijiet ta’ ikel tradizzjonali diġà awtorizzat. Jekk jogħġbok ipprovdi referenza għal dik in-notifika.
            
            
               ☐Notifika għaż-żieda, għat-tneħħija jew għall-modifika tar-rekwiżiti ta’ tikkettar speċifiċi addizzjonali ta’ ikel tradizzjonali diġà awtorizzat. Jekk jogħġbok ipprovdi referenza għal dik in-notifika.
            
         
         
            
               ☐ Notifika għaż-żieda, għat-tneħħija jew għall-modifika ta’ monitoraġġ ta’ wara t-tqegħid fis-suq ta’ ikel tradizzjonali diġà awtorizzat. Jekk jogħġbok ipprovdi referenza għal dik in-notifika.
            
            
            
               L-Applikant(i) jew ir-Rappreżentant(i) tiegħu/tagħhom fl-Unjoni
            
            
               (isem/ismijiet, indirizz(i).…) 
            
            
               …
            
            
               …
            
            
               …
            
            
               iressaq/iressqu din in-notifika sabiex tiġi aġġornata l-lista tal-Unjoni dwar ikel ġdid. 
            
            
               L-identità tal-ikel tradizzjonali:
            
            
               …
            
            
               …
            
            
               Kunfidenzjalità. Skont il-każ, iddikjara jekk l-applikazzjoni tinkludix data kunfidenzjali f’konformità mal-Artikolu 23 tar-Regolament (UE) 2015/2283
            
            
               ☐Iva
            
            
               ☐Le 
            
            
               Kategoriji tal-ikel, kundizzjonijiet tal-użu u rekwiżiti tat-tikkettar
            
            
                     
                        Kategorija tal-ikel
                     
                  
                  
                     
                        Kundizzjonijiet speċifiċi tal-użu
                     
                  
                  
                     
                        Rekwiżit tat-tikkettar speċifiku addizzjonali
                     
                  
               
                     
                        —
                     
                  
                  
                     
                  
                  
                     
                  
               
                     
                  
                  
                     
                  
                  
                     
                  
               
            
               Dejjem tiegħek,
            
            
               Firma …
            
            
               Mehmuża:
            
         
         
            
               ☐Dossier tekniku komplut
            
            
               ☐Sommarju tad-dossier (mhux kunfidenzjali)
            
            
               ☐Lista tal-partijiet tad-dossier li dwarhom intalab li jiġu ttrattati bħala kunfidenzjali, akkumpanjati minn ġustifikazzjoni verifikabbli li turi kif id-divulgazzjoni ta’ tali informazzjoni tista’ potenzjalment tagħmel ħsara sinifikanti għall-interessi tal-applikant
            
            
               ☐Kopja tad-data amministrattiva tal-applikant(i)
            
            
               ☐Lista ta’ studji u l-informazzjoni kollha dwar in-notifika tal-istudji f’konformità mal-Artikolu 32b tar-Regolament (KE) Nru 178/2002”
            
            
            
               (2)L-Anness II huwa sostitwit b’dan li ġej: 
            
            
            
               “ANNESS II
            
            
               Mudell tal-ittra li takkumpanja applikazzjoni għall-awtorizzazzjoni ta’ ikel tradizzjonali minn pajjiż terz f’konformità mal-Artikolu 16 tar-Regolament (UE) 2015/2283
            
            
               IL-KUMMISSJONI EWROPEA
            
            
               Direttorat Ġenerali
            
            
               Direttorat
            
            
               Unità
            
            
               Data: …
            
            
               Suġġett: Applikazzjoni għall-awtorizzazzjoni ta’ ikel tradizzjonali minn pajjiż terz f’konformità mal-Artikolu 16 tar-Regolament (UE) 2015/2283 
            
            
               L-Applikant(i) jew ir-Rappreżentant(i) tiegħu/tagħhom fl-Unjoni Ewropea
            
            
               (isem/ismijiet, indirizz(i).…) 
            
            
               … 
            
            
               …
            
         
         
            
               …
            
            
               iressaq/iressqu din l-applikazzjoni sabiex tiġi aġġornata l-lista tal-Unjoni dwar ikel ġdid. 
            
            
               L-identità tal-ikel tradizzjonali:
            
            
               …
            
            
               …
            
            
               Kunfidenzjalità. Skont il-każ, iddikjara jekk l-applikazzjoni tinkludix data kunfidenzjali f’konformità mal-Artikolu 23 tar-Regolament (UE) 2015/2283
            
            
               ☐Iva
            
            
               ☐Le 
            
            
               Kategoriji tal-ikel, kundizzjonijiet tal-użu u rekwiżiti tat-tikkettar
            
            
                     
                        Kategorija tal-ikel
                     
                  
                  
                     
                        Kundizzjonijiet speċifiċi tal-użu
                     
                  
                  
                     
                        Rekwiżit tat-tikkettar speċifiku addizzjonali
                     
                  
               
                     
                  
                  
                     
                  
                  
                     
                  
               
                     
                  
                  
                     
                  
                  
                     
                  
               
               Dejjem tiegħek,
            
            
               Firma …
            
            
               Mehmuża:
            
            
               ☐Applikazzjoni kompluta
            
            
               ☐Sommarju tal-applikazzjoni (mhux kunfidenzjali)
            
            
               ☐Lista tal-partijiet tal-applikazzjoni li dwarhom hu mitlub li jiġu ttrattati bħala kunfidenzjali, akkumpanjati minn ġustifikazzjoni verifikabbli li turi kif id-divulgazzjoni ta’ tali informazzjoni tista’ potenzjalment tagħmel ħsara sinifikanti għall-interessi tal-applikant
            
            
               ☐Data ddokumentata li jkollha x’taqsam ma oġġezzjonijiet ta’ sikurezza debitament motivati
            
            
               ☐Kopja tad-data amministrattiva tal-applikant(i)
            
            
               ☐Lista ta’ studji u l-informazzjoni kollha dwar in-notifika tal-istudji f’konformità mal-Artikolu 32b tar-Regolament (KE) Nru 178/2002”